P6_TA(2007)0018

Moratorij za smrtno kazen

Resolucija Evropskega parlamenta o pobudi za vsesplošni moratorij za smrtno kazen

Evropski parlament,

- ob upoštevanju svojih prejšnjih resolucij o vsesplošnem moratoriju za smrtno kazen, zlasti resolucij z dne 23. oktobra 2003 [1], 6. maja 1999 [2] in 18. junija 1998 [3],

- ob upoštevanju resolucij o moratoriju za smrtno kazen, ki so jih sprejeli različni organi Združenih narodov, med drugim tudi Komisija Združenih narodov za človekove pravice,

- ob upoštevanju izjav Evropske unije v podporo uvedbi vsesplošnega moratorija za smrtno kazen in izjave o odpravi smrtne kazni, ki je bila predložena generalni skupščini ZN dne 19. decembra 2006 in jo je podpisalo 85 držav iz vseh geografskih skupin,

- ob upoštevanju smernic za politiko EU do tretjih držav v zvezi s smrtno kaznijo Sveta za splošne zadeve z dne 29. junija 1998,

- ob upoštevanju člena 103(4) svojega Poslovnika,

A. ker je smrtna kazen kruta in nečloveška ter pomeni kršenje pravice do življenja;

B. ker je odsotnost smrtne kazni temeljna vrednota Evropske unije in obveza za države, ki želijo postati članice EU,

C. ker je močno zaskrbljen nad dejstvom, da v desetinah držav po svetu še obstaja ali je bila ponovno uvedena nacionalna zakonodaja, ki omogoča smrtno kazen in usmrtitev več tisoč ljudi vsako leto,

D. ker se istočasno nadaljuje napredek v smeri odprave smrtne kazni po vsem svetu; ker je treba pozdraviti popolno odpravo smrtne kazni v Liberiji, Mehiki, na Filipinih in v Moldaviji v preteklih letih in dejstvo, da je perujski kongres zavrnil predlog zakona o uvedbi smrtne kazni za zločine v zvezi s terorizmom v zakonodajo,

E. ker je EU v svojih smernicah o politiki EU do tretjih držav v zvezi s smrtno kaznijo sklenila, da se bo v mednarodnih organih zavzemala za odpravo smrtne kazni,

F. ker sta italijanska vlada in Svet Evrope dne 9. januarja 2007 sklenila, da bosta sodelovala pri zbiranju čim večje podpore za pobudo tekoče generalne skupščine ZN o vsesplošnem moratoriju za usmrtitve, z namenom, da se smrtna kazen v celoti odpravi,

G. ker je dne 27. julija 2006 poslanska zbornica italijanskega parlamenta soglasno sprejela resolucijo, ki italijansko vlado poziva, da po posvetovanju s partnerji EU, vendar ne da bi to morali soglasno odobriti, na naslednji generalni skupščini ZN vloži predlog resolucije o vsesplošnem moratoriju za smrtno kazen, da se ta popolnoma odpravi po vsem svetu; in ker se je Svet EU za splošne zadeve na seji dne 22. januarja 2007 strinjal, da nemško predsedstvo EU v New Yorku oceni priložnosti in možnosti za ponovno razpravo o predlogu o vsesplošnem moratoriju za smrtno kazen in za spodbujanje njegove obravnave,

H. ker obsoja usmrtitev Sadama Huseina z obešanjem in njeno medijsko izkoriščanje ter obžaluje način njene izvršitve,

1. ponovno ponavlja svoje dolgoletno stališče proti smrtni kazni v vseh primerih in v vsakršnih okoliščinah ter svoje prepričanje, da odprava smrtne kazni prispeva h krepitvi človekovega dostojanstva in postopnemu razvoju človekovih pravic;

2. poziva, naj trenutno potekajoča generalna skupščina ZN nemudoma in brezpogojno, za odpravo smrtne kazni po vsem svetu, sprejme resolucijo o vsesplošnem moratoriju za usmrtitve, katerega izvajanje bi moral nadzorovati generalni sekretar ZN;

3. poziva predsedstvo EU, naj nujno sprejme ustrezne ukrepe, s katerimi bo zagotovilo, da bo resolucija čim hitreje posredovana tekoči generalni skupščini ZN; poziva predsedstvo EU in Komisijo, naj Parlament obveščata o rezultatih v zvezi z vsesplošnim moratorijem za smrtno kazen, doseženih na tekoči generalni skupščini ZN;

4. poziva institucije EU in države članice, naj si na političnem in diplomatskem področju po svojih najboljših močeh prizadevajo, da bo takšna resolucija na tekoči generalni skupščini ZN uspela;

5. odločno podpira pobudo poslanske zbornice italijanskega parlamenta in italijanske vlade, ki so jo podprli tudi Svet EU, Komisija in Svet Evrope;

6. močno spodbuja vse države članice EU, naj nemudoma ratificirajo Drugi izbirni protokol k Mednarodnemu paktu o državljanskih in političnih pravicah s ciljem popolne odprave smrtne kazni;

7. naroči svojemu predsedniku, naj posreduje to resolucijo Svetu, Komisiji, generalnemu sekretarju ZN, predsedujočemu generalni skupščini ZN in državam članicam ZN.

[1] UL C 82 E, 1.4.2004, str. 609.

[2] UL C 279, 1.10.1999, str. 421.

[3] UL C 210, 6.7.1998, str. 207.

--------------------------------------------------